“ตลท.ช่วยบจ.ขยายกิจการ”
ตลท.หวังใช้ความสำเร็จเป็นตัวกลางจับนักธุรกิจไทย-มาเลย์ทำธุรกิจร่วมกันเป็นต้นแบบกับกลุ่มอินโดจีน
26 ม.ค. 2553

ตลท.หวังใช้ความสำเร็จเป็นตัวกลางจับนักธุรกิจไทย-มาเลย์ทำธุรกิจร่วมกันเป็นต้นแบบกับกลุ่มอินโดจีน 
นายวิเชฐ ตันติวานิช รองผู้จัดการสายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย (ตลท.) เปิดเผยว่า ในเดือน มิ.ย. ที่ ตลท.จะนำบริษัทจดทะเบียน (บจ.) ของไทยที่เข้าไปลงทุนในมาเลเซียอยู่แล้วหรือ บจ.ที่มีความสนใจเข้าไปทำธุรกิจในมาเลเซีย มาเจอกับ บจ.ในมาเลเซียขนาดใหญ่ ซึ่งหากประสบความสำเร็จจนเกิดการร่วมลงทุนหรือการทำธุรกิจด้วยกันได้บ้าง ตลท.อาจจะใช้รูปแบบการช่วยเหลือแบบนี้ไปใช้ในกลุ่มประเทศอินโดจีนต่อไป 
ทั้งนี้ ตลท.ต้องการที่จะช่วย บจ.ในการขยายกิจการ ช่วยเพิ่มมูลค่าและช่วยให้บจ.มีการลงทุนมากขึ้น โดยพยายามจะเชื่อมเชื่อมโยงผู้ประกอบการกับผู้ประกอบการมาเจอกัน โดยเบื้องต้นคาดว่าจะนำ บจ.ไทยไปทั้งหมด 12 แห่ง เช่น กลุ่มอาหาร เพราะสามารถเชื่อมโยงกับกับผลผลิตของมาเลเซียที่มีการปลูกปาล์มจำนวนมาก